เกษตรลพบุรี ชวนเที่ยวทุ่งทานตะวันบาน ต้อนรับปีใหม่
ทานตะวันเป็นพืชที่ทนต่อความแห้งแล้งและอากาศเย็นได้ดี เกษตรกรส่วนใหญ่นิยมปลูกกันเป็นพืชรุ่นที่ 2 หลังจากเก็บเกี่ยวข้าวโพดไปแล้วในช่วงเดือนกันยายน- ตุลาคม  มีอายุประมาณ 90 -100 ต่อวัน ผลผลิตเฉลี่ยทั่วไปประมาณ 250 กิโลกรัมต่อไร่ โดยหลังจากปลูกจะใช้เวลาประมาณ 60 วัน ดอกจะบาน และจะบานอยู่ประมาณ 2 สัปดาห์ ซึ่งดอกทานตะวันจะบานรับนักท่องเที่ยวตั้งแต่เดือนพฤศจิกายนไปจนถึงกลางเดือนมกราคมของทุกปี นายสุชาติ กลิ่นทองหลาง เกษตรจังหวัดลพบุรี กล่าวว่า ปัจจุบันปี 2564/2565  จังหวัดลพบุรีมีพื้นที่ปลูกทานตะวัน จำนวน 3,497 ไร่ ใน 5 อำเภอได้แก่ อำเภอโคกสำโรง  จำนวน 2,635 ไร่ อำเภอหนองม่วงจำนวน 533 ไร่ อำเภอเมืองลพบุรี  จำนวน 166 ไร่ อำเภอพัฒนานิคม จำนวน 144 ไร่ และอำเภอสระโบสถ์ 19 ไร่ช่วงปลายปี 2564 ถึงต้นปีมกราคมนี้ จะมีทานตะวันบาน ประมาณ 2,000 กว่าไร่ ในพื้นที่อำเภอเมืองลพบุรี อำเภอพัฒนานิคม อำเภอโคกสำโรง อำเภอหนองม่วง โดยจะมีจุดที่นักท่องเที่ยวที่จะมาเที่ยวชมทุ่งทานตะวันบานต้อนรับปีใหม่ จุดแรกอำเภอเมืองลพบุรี  ได้แก่ บริเวณโดยรอบเขาจีนแล ในพื้นที่หมู่ 6 และ หมู่ 7 ตำบลนิคมสร้างตนเอง  จำนวน 172 ไร่ จะเริ่มบานตั้งแต่ วันที่ 24 ธันวาคม 2564 ถึงวันที่ 10 มกราคม 2565 สามารถติดต่อขอรายละเอียดได้ที่ สำนักงานเกษตรอำเภอเมืองลพบุรี โทร. 036 412 338, ส่วนจุดที่สองที่อำเภอพัฒนานิคม มี 2 จุดหลักๆ ที่หมู่ 4 ตำบลชอนน้อย จำนวน 60 ไร่ จะเริ่มบานตั้งแต่วันที่ 25 ธันวาคม 2564 จนถึงวันที่ 9 มกราคม 2565  และที่หมู่ 4 ตำบลมะนาวหวาน จำนวน 75 ไร่ จะเริ่มบานตั้งแต่วันที่ 1 มกราคม 2565 ถึงวันที่ 15 มกราคม 2565 สามารถติดต่อขอรายละเอียดได้ที่ สำนักงานเกษตรจังหวัดลพบุรี โทร 036-421191